নোটবাতিলের পর থেকেই নানা সময়ে একাধিক নামে প্রধানমন্ত্রী নরেন্দ্র মোদীকে আক্রমণ করেছেন মুখ্যমন্ত্রী তথা তৃণমূল নেত্রী মমতা বন্দ্যোপাধ্যায়। এবার সবকিছুকেই ছাপিয়ে গেলেন তিনি। সরাসরি প্রধানমন্ত্রী নরেন্দ্র মোদীকে ‘শোলে’ ছবির গব্বর সিংহের সঙ্গে তুলনা করলেন বাংলার মুখ্যমন্ত্রী।
কিন্তু নরেন্দ্র মোদীর সঙ্গে গব্বর সিংহের কী মিল খুঁজে পেলেন মমতা? বিধানসভায় রাজ্যপালের বক্তব্যের উপরে জবাবি ভাষণ দিতে গিয়ে নোটবাতিলের জেরে সাধারণ মানুষের হয়রানির প্রসঙ্গ টেনে আনেন তিনি। অভিযোগ করেন, প্রধানমন্ত্রীর সিদ্ধান্তের প্রতিবাদ করলেই গ্রেফতার করা হচ্ছে। ঠিক যেমনটা করা হয়েছে তৃণমূলের সাংসদদের। 
আরও পড়ুন
দিল্লিতে তৃণমূলের ‘গোলপোস্ট বদল’। সবই মমতার নির্দেশে
সেই প্রসঙ্গেই মুখ্যমন্ত্রী বলেন, প্রধানমন্ত্রীর ভয়ে মুখ বুজে সবাই তাঁর সব সিদ্ধান্ত মেনে নিতে বাধ্য হচ্ছেন। ঠিক যেভাবে ‘শোলে’ ছবিতে রামগড়ের বাসিন্দারা গব্বরের ভয়ে তার অত্যাচার মেনে নিতে বাধ্য হত।
তবে শুধু প্রধানমন্ত্রী নরেন্দ্র মোদী নন, রাজ্য বিজেপি সভাপতি দিলীপ ঘোষের বিরুদ্ধেও সরব হন মুখ্যমন্ত্রী। মুখ খোলেন ভাঙড়ের জমি আন্দোলন প্রসঙ্গেও। কিন্তু সবকিছু ছাপিয়ে যায় নরেন্দ্র মোদীর সঙ্গে গব্বর সিংহের তুলনা করা।